האם בועת הנדל״ן העולמית גדולה מדי מכדי להתפוצץ?
“הבועה חזרה״. בשתי המלים האלה הגדיר השבוע פיטר ג׳יי ווליסון, חוקר בכיר במכון המחקר השמרני האמריקאי AEI, את המצב הנוכחי בשוק הדיור בארה״ב. ״בועת הדיור מתחילה לגדול שוב. בין 2011 לרבעון השני של 2013 עלו מחירי הדיור ב–5.8%, לעומת עלייה של 2% במחירי השכירות״, כתב ווליסון. פער הולך וגדל בין מחירי הבתים למחירי השכירות, הוא ציין, הוא מאפיין חשוב של בועות נדל״ן.
ווליסון, כמובן, לא היה היחיד שהזהיר לאחרונה מפני חזרתה המאיימת של בועת הדיור האמריקאית - זו שכזכור קרסה ב–2006–2007 והובילה למשבר הפיננסי העולמי. בשבוע שעבר הזהיר רוברט שילר, חתן פרס נובל בכלכלה ל–2013 וממפתחי מדד קייס־שילר למחירי הדיור בארה״ב, כי שוק הדיור האמריקאי נמצא בשלביה המוקדמים של בועה נוספת.
הטענות האלה אינן חדשות. טענות לגבי בועה נוספת בשוק הדיור בארה״ב הושמעו לסירוגין מאז שיצאה ממיתון. ואולם, 2013 היתה שנה נהדרת, במיוחד עבור שוק הדיור האמריקאי: בין אוקטובר 2012 לאוקטובר 2013 עלו מחירי הבתים בארה״ב ב–13.6%. כלכלנים רבים חוזים עלייה של 3%–6% במחירי הבתים השנה.
כמובן, לא מדובר רק בתופעה אמריקאית. בבריטניה מחירי הדיור עלו ב–8.4% ב–2013 - הקצב המהיר ביותר מאז 2006. גם אישורי המשכנתאות עלו לרמתם הגבוהה זה שש שנים. לפי ״אקונומיסט״, מחירי הדיור עלו ב–18 מתוך 23 המדינות שהמגזין עוקב אחרי שוקי הנדל״ן שלהן. אפילו באירלנד מחירי הנדל״ן עלו ב–9% מאז מארס (אצל חברותיה של אירלנד למשפחת ה–PIIGS - ספרד, יוון ואיטליה - המחירים ירדו ב–2013). בברזיל, כך נראה, גם מתפתחת בועת דיור, עם עלייה של 13% במחירי הבתים ב–12 החודשים האחרונים. גם לשוודיה יש בועת דיור שמאיימת לצאת משליטה. הרי אשראי זול הוא גורם מרכזי בהיווצרותן של בועות דיור - וכלכלת העולם נמצאת כבר שנים על דיאטה שמורכבת מכסף זול היישר לווריד.
השאלה הגדולה היא מה יקרה כשהמוסיקה תיפסק, ובעתיד הלא רחוק ייתכן שהשאלה הזאת כבר לא תהיה תיאורטית. הבנק הפדרלי בארה"ב כבר החל לצמצם את תוכנית ההרחבה הכמותית שלו, והריביות על משכנתאות בארה״ב החלו לעלות עוד לפני כן. מכיוון שאלו שלביה הראשוניים של בועת הדיור - בהנחה שהיא אכן קיימת - ייתכן שגם אם היא תפקע הנזק לא יהיה גדול.
אלא שבועת הדיור היא רק נדבך אחד של בועת האשראי הספקולטיבית שהתפתחה בחסות הריביות האפסיות של השנים האחרונות, וכלל לא בטוח שאת פקיעת הבועה הזאת העולם יכול להרשות לעצמו.
רוביני מכה שנית: "הביטקוין הוא האמא של כל ההונאות"